Preĝejo de la Kovrofesto ĉe la rivero Nerl

La Preĝejo de la Kovrofesto de la Sanktega Dipatrino ĉe la rivero Nerl (ruse Церковь Покрова на Нерли) estas ortodoksa preĝejo, simbolo de la mezepoka Rusio. Blankŝtona unukupola kvarkolona preĝejo estis konstruita de Andrej Bogoljubskij en 1165 (laŭ plej novaj esploroj en 1158) por memorigi sian murditan filon. La preĝejo verŝajne estas la unua preĝejo en Rusio nomita je la Kovrofesto de la Sanktega Dipatrino. Ĝi estas parto de la Monda heredaĵo de Unesko en aro nomata Blankaj monumentoj de Vladimir kaj Suzdal. Ĝi troviĝas en la loko kie la rivero Nerl fluas al la rivero Klazjma en Bogoljubovo, je 13 kilometroj nordoriente de Vladimir, antikva ĉefurbo.